Na temelju članka 15. stavka 2. Zakona o javnoj nabavi („Narodne novine“, broj 120/16. i 114/22) i članka 29. Statuta Općine Pitomača („Službene novine“ Općine Pitomača, broj 1/21. i 4/21), Općinsko vijeće na \_\_\_\_\_. sjednici, održanoj \_\_\_\_\_\_ 2025. godine, donijelo je

**P R A V I L N I K**

**o III. izmjenama i dopunama Pravilnika o provedbi postupaka**

**jednostavne nabave Općine Pitomača**

**Članak 1.**

U Pravilniku o provedbi postupaka jednostavne nabave Općine Pitomača („Službene novine“ Općine Pitomača broj 6/21. i 10/22. i 5/23) (u daljnjem tekstu: Pravilnik), u članku 10. iza stavka 4. dodaje se novi stavak 5. koji glasi:

„Iznimno, ovisno o prirodi predmeta nabave i razini tržišnog natjecanja, odnosno ukoliko se radi o ponuditeljima koji uslijed poremećaja na domaćem tržištu energije, sukladno zakonskim i podzakonskim propisima, na tržištu nude „zajamčenu cijenu“ ili „jedinstvenu cijenu“, javni naručitelj može izdati narudžbenicu ili sklopiti ugovor sa istim, bez provođenja postupka jednostavne nabave za vrijednosti manje od 26.540,00 eura (bez PDV-a) za robe i usluge.“.

**Članak 2.**

U članku 11. stavci 1. i 2. mijenjaju se i glase:

„Ovisno o prirodi predmeta nabave i razini tržišnog natjecanja, nabavu procijenjene vrijednosti jednake ili veće od 9.290,00 eura (bez PDV-a), a manje od 13.270,00 eura (bez PDV-a) za robu, odnosno manje od 26.540,00 eura (bez PDV- a) za usluge, odnosno nabavu radova procijenjene vrijednosti jednake ili veće od 9.290,00 eura (bez PDV-a), a manje od 33.180,00 (bez PDV-a), javni naručitelj, sukladno svojoj odluci, može provesti putem Elektroničkog oglasnika javne nabave (EOJN), ili drugog zaštićenog elektroničkog sustava, ili slanjem poziva na dostavu ponuda na adresu na tri (3) gospodarska subjekta po vlastitom izboru.

Ukoliko se postupak jednostavne nabave iz stavka 1. ovog članka provodi slanjem poziva na dostavu ponuda na adresu tri (3) gospodarska subjekata, isti se upućuje na način koji omogućuje dokazivanje da je zaprimljen od strane gospodarskog subjekta (dostavnica, povratnica, izvješće o uspješnom slanju telefaksom, potvrda e-mailom i sl.), a mora sadržavati najmanje: naziv javnog naručitelja, evidencijski broj nabave iz Plana nabave, opis predmeta nabave, troškovnik, procijenjenu vrijednost nabave, kriterij za odabir ponude, uvjete i zahtjeve koje ponuditelji trebaju ispuniti (ako se traži), rok za dostavu ponude i način dostavljanja ponuda, kontakt osobu, broj telefona i adresu elektroničke pošte.“.

**Članak 3.**

Članak 12. mijenja se i glasi:

„Ovisno o prirodi predmeta nabave i razini tržišnog natjecanja, nabavu procijenjene vrijednosti jednake ili veće od 13.270,00 eura (bez PDV-a) do procijenjene vrijednosti do 26.540,00 eura (bez PDV-a) za robe te procijenjene vrijednosti jednake ili veće od 33.180,00 eura (bez PDV-a) do procijenjene do 66.360,00 eura (bez PDV-a) za radove, javni naručitelj sukladno svojoj odluci, može provesti putem Elektroničkog oglasnika javne nabave (EOJN), ili drugog zaštićenog elektroničkog sustava ili slanjem poziva na dostavu ponuda na adresu najmanje tri (3) gospodarska subjekta po vlastitom izboru i objavom poziva na internetskim stranicama Općine Pitomača.

Rok za dostavu ponuda ne smije biti kraći od pet (5) dana ni duži od petnaest (15) dana od dana upućivanja poziva odnosno objave poziva na dostavu ponuda.

Za odabir najpovoljnije ponude dovoljna je jedna (1) ponuda koja udovoljava svim traženim uvjetima javnog naručitelja.

Odluku o odabiru najpovoljnije ponude donosi Općinski načelnik.“.

***Članak 4.***

Članak 18. mijenja se i glasi:

„Ponuda je izjava volje ponuditelja u pisanom obliku da će isporučiti robu, pružiti usluge ili izvesti radove u skladu s uvjetima i zahtjevima iz poziva na dostavu ponuda.

Ponuda se izrađuje na hrvatskom jeziku i latiničnom pismu, osim ako je drukčije određeno pozivom na dostavu ponuda.

Cijena ponude piše se u brojkama u aspolutnom iznosu i izražava se u eurima, osim ako je pozivom na dostavu ponuda omogućeno iskazivanje cijene u drugoj valuti.

U roku za dostavu ponude ponuditelj može izmijeniti svoju ponudu ili od nje odustati.

Nakon isteka roka za dostavu ponude, ponuda ili konačna ponuda se ne smije mijenjati.

Ponuda obvezuje ponuditelja do isteka roka valjanosti ponude, a na zahtjev naručitelja ponuditelj može produžiti valjanost svoje ponude.

Ponuda se dostavlja u papirnatom obliku na dokaziv način (osobna dostava, poštom ili slično), osim ako javni naručitelj ne propiše drugačiji način dostave. U slučaju dostave papirnate ponude, ponuda mora biti uvezana u cjelinu na način da se onemogući naknadno vađenje ili umetanje listova ili dijelova ponude jamstvenom vrpcom čija su oba kraja na posljednjoj strani pričvršćena naljepnicom i otisnuta pečatom. Stranice ponude označavaju se brojem na način da je vidljiv redni broj stranice i ukupan broj stranica ponude. Ispravci ponude moraju biti izrađeni na način da su vidljivi i dokazivi.

U slučaju da se postupak jednostavne nabave provodi putem elekroničkog sustava (EOJN ili drugi zaštićeni sustav), tada se ponuda dostavlja elektroničkim sredstvima komunikacije.“.

***Članak 5.***

U članku 19. stavku 2. umjesto točke stavlja se zarez te se dodaju riječi: „osim kod postupka koji se provode putem elektroničkog sustava (EOJN ili drugi zaštićeni sustav) gdje postupak otvaranja ponuda može biti javan.“.

***Članak 6.***

U članku 22. stavku 3. briše se točka i dodaju se riječi: „ili javnom objavom putem elektroničkog sustava (EOJN ili drugi zaštićeni sustav).“.

***Članak 7.***

Ovaj Pravilnik stupa na snagu osmi dan od dana objave u „Službenim novinama“ Općine Pitomača.

KLASA: 406-01/25-01/

URBROJ: 2189-16-25-2

Pitomača, \_\_\_\_\_\_\_\_\_\_\_\_\_\_\_

OPĆINA PITOMAČA

OPĆINSKO VIJEĆE

PREDSJEDNIK: dr.sc. Rikard Bakan

**OBRAZLOŽENJE:**

I. PRAVNI TEMELJ ZA DONOŠENJE

Članka 15. stavak 2. Zakona o javnoj nabavi („Narodne novine“, broj 120/16) i članka 29.

Statut Općine Pitomača („Službene novine“ Općine Pitomača, broj 1/21. i 4/21).

II. PRIKAZ STVARNOG STANJA I RAZLOZI ZA DONOŠENJE

Člankom 15. stavkom 2. Zakona o javnoj nabavi („Narodne novine“ broj 120/16) propisano je da pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije.

Shodno navedenom, ovim prijedlogom Pravilnika propisuje se mogućnost korištenja elektroničkih sredstava komunikacije putem EOJN ili drugog zaštićenog elektroničkog sustava.